Folketing
2003-05-06

Socialdemokraterne hilser de tre lovforslag, der er til behandling her i dag velkommen. Øget sikkerhed for patienterne, når de behandles overalt i vores sundhedsvæsen og sikkerhed for erstatning, når det en sjælden gang går galt, har længe stået øverst på Socialdemokraternes ønskeliste. Det er heller ingen hemmelighed, at Socialdemokraterne flere gange har forsøgt at få regeringen til at tage initiativer for at sikre en bedre patientsikkerhed og patientforsikring. Det skete bl.a. sidste år med fremsættelsen af beslutningsforslag nr. B 102, der imidlertid ikke nåede til afstemning, da indenrigs- og sundhedsministeren lovede at indkalde partierne i Folketinget til forhandlinger hen over sommeren 2002. Nu nåede det jo som sagt at blive december, inden partierne rent faktisk blev indkaldt, men resultatet ligger her nu i form af tre nye lovforslag på området, og Socialdemokratiet kan bakke op om disse i dag.